CELEX: 32019D0541
Language: fi
Date: 2019-04-01 00:00:00
Title: Komission täytäntöönpanopäätös (EU) 2019/541, annettu 1 päivänä huhtikuuta 2019, Singaporen hyväksyttyihin pörsseihin ja tunnustettuihin markkinoiden ylläpitäjiin sovellettavan lainsäädäntö- ja valvontakehyksen vastaavuudesta Euroopan parlamentin ja neuvoston asetuksen (EU) N:o 600/2014 mukaisesti (tiedoksiannettu numerolla C(2019) 2349) (ETA:n kannalta merkityksellinen teksti.)

2.4.2019   
               
               
                  FI
               
               
                  Euroopan unionin virallinen lehti
               
               
                  L 93/18
               
            
         KOMISSION TÄYTÄNTÖÖNPANOPÄÄTÖS (EU) 2019/541,
         annettu 1 päivänä huhtikuuta 2019,
         Singaporen hyväksyttyihin pörsseihin ja tunnustettuihin markkinoiden ylläpitäjiin sovellettavan lainsäädäntö- ja valvontakehyksen vastaavuudesta Euroopan parlamentin ja neuvoston asetuksen (EU) N:o 600/2014 mukaisesti
         
            
               (tiedoksiannettu numerolla C(2019) 2349)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 600/2014 (1) ja erityisesti sen 28 artiklan 4 kohdan,
         sekä katsoo seuraavaa:
         
                     (1)
                  
                  
                     Asetuksen (EU) N:o 600/2014 28 artiklan 1 kohdassa yksilöidään kauppapaikat, joilla Euroopan parlamentin ja neuvoston asetuksen (EU) N:o 648/2012 (2) 2 artiklan 8 kohdassa määritellyt finanssialan vastapuolet sekä asetuksen (EU) N:o 648/2012 10 artiklan 1 kohdan b alakohdan edellytykset täyttävät finanssialan ulkopuoliset vastapuolet voivat toteuttaa liiketoimia johdannaisilla, jotka kuuluvat johdannaislajiin, jonka on ilmoitettu kuuluvan kaupankäyntivelvollisuuden piiriin. Kauppapaikat, joissa tällaisia liiketoimia voidaan toteuttaa, on rajattu säänneltyihin markkinoihin, monenkeskisiin kaupankäyntijärjestelmiin, organisoituihin kaupankäyntijärjestelmiin sekä kolmansien maiden kauppapaikkoihin, joiden komissio on tunnustanut olevan vastaavien oikeudellisten vaatimusten ja tehokkaan valvonnan alaisia kyseisessä kolmannessa maassa. Kyseisen kolmannen maan edellytetään myös tarjoavan tehokkaan vastaavan järjestelmän sellaisten kauppapaikkojen tunnustamiseksi, joille on myönnetty toimilupa Euroopan parlamentin ja neuvoston direktiivin 2014/65/EU (3) mukaisesti.
                  
               
                     (2)
                  
                  
                     Ottaen huomioon G20-maiden johtajien Pittsburghin huippukokouksessa 25 päivänä syyskuuta 2009 tekemä sopimus vakioiduilla OTC-johdannaissopimuksilla käytävän kaupan siirtämisestä pörsseihin tai sähköisiin kauppapaikkoihin on aiheellista säätää sopivasta määrästä hyväksyttäviä kauppapaikkoja, joissa voidaan käydä kyseisessä sitoumuksessa tarkoitettua kauppaa. Asetuksessa (EU) N:o 600/2014 korostetaan myös, että on tarpeen vahvistaa kaikkiin rahoituslaitoksiin sovellettava, tiettyjen vaatimusten osalta yhteinen säännöstö ja välttää mahdollinen toimijalle suotuisimman sääntelyn hyväksikäyttö. Luokiteltaessa tietyt vakioidut OTC-johdannaiset kaupankäyntivelvollisuuden piiriin unionin on aiheellista myös edistää toimia, joilla kehitetään riittävä määrä hyväksyttäviä kauppapaikkoja kaupankäyntivelvollisuuden noudattamista varten, myös unionissa.
                  
               
                     (3)
                  
                  
                     Asetuksen (EU) N:o 600/2014 28 artiklan 4 kohdan mukaan kolmansien maiden kauppapaikat voidaan tunnustaa unioniin sijoittautuneita kauppapaikkoja vastaaviksi, jos niiden edellytetään noudattavan oikeudellisesti sitovia vaatimuksia, jotka vastaavat direktiivistä 2014/65/EU, asetuksesta (EU) N:o 600/2014 ja Euroopan parlamentin ja neuvoston asetuksesta (EU) N:o 596/2014/EU (4) johtuvia vaatimuksia ja jotka pannaan täytäntöön ja joita valvotaan tehokkaasti kyseisessä kolmannessa maassa. Tämä olisi nähtävä kyseisten kolmen säädöksen mukaisten tavoitteiden muodostamaa taustaa vasten ja ottaen huomioon etenkin se, että ne edistävät osaltaan sisämarkkinoiden toteuttamista ja toimintaa, markkinoiden eheyttä, sijoittajansuojaa ja yhtä lailla myös rahoitusvakautta.
                  
               
                     (4)
                  
                  
                     Kun otetaan käyttöön uusi järjestely, jolla säännellään OTC-johdannaisilla kauppaa käyvien kaupankäyntijärjestelmien ylläpitäjiä Singaporessa ja jossa asetetaan kaikkein likvideimmille johdannaisille kotimainen kaupankäyntivelvollisuus, on tarpeen puuttua likviditeetin hajaantumisen mahdollisiin riskeihin varmistamalla, että Singaporeen sijoittautuneiden kaupankäyntijärjestelmien tunnustetaan noudattavan unionin kaupankäyntivelvollisuutta. Singaporessa toimivat kaupankäyntijärjestelmät tarjoavat suuria kaupankäyntivolyymeja johdannaisille, ja on tärkeää, että unionin yritykset voivat käyttää Singaporessa toimivien aasialaisten vastapuolten likviditeettiä tehokkaan riskienhallinnan varmistamiseksi, erityisesti eurooppalaisten kaupankäyntiaikojen ulkopuolella. Tämä päätös perustuu arvopapereista annetun lain (Securities and Futures Act), jäljempänä ’SFA-laki’, ja sen täytäntöönpanosäännösten mukaisesti Singaporessa toimiviin kaupankäyntijärjestelmiin sovellettavan oikeudellisen ja valvontakehyksen yksityiskohtaiseen arviointiin.
                  
               
                     (5)
                  
                  
                     Asetuksen (EU) N:o 600/2014 28 artiklan mukaisen vastaavuuden arvioinnin tarkoituksena on todentaa, että SFA-lain ja sen täytäntöönpanosäännösten mukaisilla oikeudellisilla ja valvontajärjestelyillä varmistetaan, että Singaporessa perustetut ja Singaporen rahaviranomaisen (Monetary Authority of Singapore), jäljempänä myös ’rahaviranomainen’ hyväksymät hyväksyttyjen pörssien tai tunnustettujen markkinoiden ylläpitäjien ylläpitämät kaupankäyntijärjestelmät noudattavat oikeudellisesti sitovia vaatimuksia, jotka vastaavat unionin kauppapaikoille asetettuja vaatimuksia, jotka johtuvat direktiivistä 2014/65/EU, asetuksesta (EU) N:o 596/2014 ja asetuksesta (EU) N:o 600/2014, ja jotka perustuvat asetuksen (EU) N:o 600/2014 28 artiklan 4 kohdan kolmannessa alakohdassa säädettyihin kriteereihin. Lisäksi vastaavuusarvioinnin tarkoituksena on todentaa, että asianomaiset hyväksytyt pörssit ja tunnustetut markkinoiden ylläpitäjät ovat tehokkaan valvonnan ja täytäntöönpanon alaisia.
                  
               
                     (6)
                  
                  
                     Hyväksyttyjä pörssejä ja tunnustettuja markkinoiden ylläpitäjiä koskevat oikeudellisesti sitovat vaatimukset vahvistetaan SFA-lain II osassa, joka tukee rahaviranomaisen valtuutusta kehittää periaatteisiin perustuva teknologianeutraali järjestely, jota sovelletaan kaikkiin hyväksyttyihin pörsseihin ja tunnustettuihin markkinoiden ylläpitäjiin. Säädökset ja niiden nojalla hyväksytyt säännökset, kuten rahamarkkinaviranomaisen antamat arvopapereita ja futuureja (organisoiduilla markkinoilla) koskevat säännökset (Securities and Futures (Organised Markets) Regulations), jäljempänä ’SFOMR-säännökset’, ovat lainvoimaisia, ja ne muodostavat yhdessä oikeudellisen kehyksen hyväksyttyjen pörssien ja tunnustettujen markkinoiden ylläpitäjien toiminnalle Singaporessa. SFA-lain 45 §:ssä rahaviranomainen valtuutetaan antamaan sitovia ohjeita hyväksytylle pörssille tai tunnustetulle markkinoiden ylläpitäjälle. Kyseisten ohjeiden noudattamatta jättäminen katsotaan SFA-lain asiaa koskevan säännöksen rikkomiseksi. SFA-lain 321 §:ssä rahaviranomainen valtuutetaan antamaan ohjeita kyseisen lain sääntelytavoitteiden edistämiseksi tai koskien sen säännösten toimintaa. Lain ohessa julkaistuissa suuntaviivoissa esitetään periaatteita tai parhaita käytäntöjä koskevia normeja, jotka sääntelevät hyväksyttyjen pörssien ja tunnustettujen markkinoiden ylläpitäjien toimintaa (muun muassa suuntaviivat organisoitujen markkinoiden sääntelystä (Guidelines on the Regulation of Organised Markets, SFA 02 – G01). Asianosainen voi vedota suuntaviivojen noudattamatta jättämiseen siviili- tai rikosoikeudellisessa menettelyssä, jos se on omiaan vahvistamaan menettelyssä osallisena olevan vastuun tai poistamaan sen (SFA-lain 321.5 §). SFA-lain 15.1.e §:ssä ja 33.1.e §:ssä edellytetään, että hyväksytyillä pörsseillä ja tunnustetuilla markkinoiden ylläpitäjillä on liiketoiminta- ja listautumissäännöt, joilla varmistetaan asianmukainen sääntely tasapuolisilla, asianmukaisilla ja läpinäkyvillä markkinoilla. Liiketoiminta- ja listautumissäännöt sekä kaikki niihin tehtävät muutokset on toimitettava rahaviranomaiselle ennen niiden täytäntöönpanoa. Liiketoiminta- ja listautumissäännöt ovat hyväksytyille pörsseille ja tunnustetuille markkinoiden ylläpitäjille sekä niiden jäsenille sopimuksellisesti sitovia, joten ne on otettava huomioon ja niitä on noudatettava jatkuvasti.
                  
               
                     (7)
                  
                  
                     Asetuksen (EU) N:o 600/2014 28 artiklan 4 kohdan kolmannessa alakohdassa vahvistetaan neljä ehtoa, joiden on täytyttävä, jotta voidaan katsoa, että kolmannen maan oikeudelliset ja valvontajärjestelyt, joita sovelletaan kyseisessä kolmannessa maassa toimiluvan saaneisiin kauppapaikkoihin, ovat vaikutukseltaan unionin vaatimuksia vastaavia.
                  
               
                     (8)
                  
                  
                     Ensimmäisen ehdon mukaan kolmannen maan kauppapaikoilla on oltava toimilupa ja niiden on oltava jatkuvasti tehokkaan valvonnan ja täytäntöönpanon alaisia.
                  
               
                     (9)
                  
                  
                     SFA-lain mukaan markkinat ovat järjestelyjä, jotka toimivat monenkeskisesti tai ”monelta monelle” -periaatteella (many to many). Yhteisön, joka ylläpitää markkinoita Singaporessa, on oltava hyväksytty pörssi tai tunnustettu markkinoiden ylläpitäjä. Hyväksyttyjä pörssejä ja tunnustettuja markkinoiden ylläpitäjiä koskevat säännökset sisältyvät SFA-lain II osaan. Singaporeen sijoittautuneita yrityksiä säännellään joko hyväksyttyinä pörsseinä tai tunnustettuina markkinoiden ylläpitäjinä, kun taas ulkomaiset yritykset katsotaan tunnustetuiksi markkinoiden ylläpitäjiksi. Hakijan, joka haluaa ylläpitää markkinoita Singaporessa, on hankittava SFA-lain 8 §:n mukainen lupa toimiakseen joko hyväksyttynä pörssinä tai tunnustettuna markkinoiden ylläpitäjänä. Määritettäessä sitä, olisiko markkinoiden ylläpitäjää säänneltävä hyväksyttynä pörssinä vai tunnustettuna markkinoiden ylläpitäjänä, rahamarkkinaviranomainen tarkastelee organisoitujen markkinoiden merkitystä järjestelmän kannalta. Yrityksiä, jotka ylläpitävät järjestelmän kannalta merkittäviä organisoituja markkinoita, säännellään hyväksyttyinä pörsseinä. Hakijan on täytettävä sovellettavat vaatimukset, mukaan lukien SFA-lain 15 §:ssä ja 33 §:ssä esitetyt vaatimukset, aloitusvaiheessa ja jatkuvasti. SFA-lain II osan 9 §:n mukaisesti rahamarkkinaviranomainen myöntää toimiluvan, jos se katsoo, että kaikki hakijaa koskevat vaatimukset täyttyvät. Rahamarkkinaviranomainen voi hylätä hakemuksen, jos kaikki vaatimukset eivät täyty. SFA-lain 15.1.a §:ssä ja 33.1.a §:ssä edellytetään, että hyväksytty pörssi ja tunnustettu markkinoiden ylläpitäjä ylläpitävät tasapuolisia organisoituja markkinoita, joiden tunnusmerkkeihin kuuluu syrjimätön pääsy markkinoiden järjestelmiin ja tietoihin. SFA-lain 15.1.d §:ssä ja 33.1.d §:ssä edellytetään lisäksi hyväksytyn pörssin ja tunnustetun markkinoiden ylläpitäjän varmistavan, että pääsy ja osallistuminen niiden järjestelmiin perustuu tasapuolisiin ja objektiivisiin kriteereihin, joiden tarkoituksena on varmistaa organisoitujen markkinoiden asianmukainen toiminta ja suojata sijoittajien edut. SFOMR-säännöksissä nro 13 ja 25 edellytetään, että hyväksytyt pörssit ja tunnustetut markkinoiden ylläpitäjät asettavat pyynnöstä saataville tai julkaisevat tavalla, joka on sijoittajien tai potentiaalisten sijoittajien saatavilla, tiedot muun muassa käytössä olevista palveluistaan, tuotteistaan, maksuistaan ja mahdollisista korvausjärjestelyistään. Hyväksyttyihin pörsseihin ja tunnustettuihin markkinoiden ylläpitäjiin sovelletaan toiminnan järjestämistä koskevia vaatimuksia, jotka liittyvät hallinnointi- ja ohjausjärjestelmään, eturistiriitoja koskevaan politiikkaan, riskienhallintaan, tasapuoliseen ja asianmukaiseen kaupankäyntiin, selvitysjärjestelyihin, kaupankäyntijärjestelmän kestävyyteen ja sääntöjen noudattamisen valvontaan.
                  
               
                     (10)
                  
                  
                     Rahaviranomaisella on SFA-lain IX osan (Division 3) ja rikosprosessilain mukaiset tutkintavaltuudet, joihin kuuluvat valtuudet vaatia todisteiden esittämistä, kuulla epäiltyjä ja todistajia, pyytää heiltä lausumia, pidättää epäiltyjä ja takavarikoida omaisuutta tietyissä olosuhteissa. Rahaviranomainen valvoo hyväksyttyjen pörssien ja tunnustettujen markkinoiden ylläpitäjien riskienhallinta- ja valvontakäytäntöjä sekä paikan päällä että muualla tehtävien tarkastusten avulla. SFA-lain 45 §:ssä rahaviranomaiselle annetaan valtuudet antaa hyväksytyille pörsseille ja tunnustetuille markkinoiden ylläpitäjille kyseisessä laissa määritettyjä tiettyjä seikkoja koskevia ohjeita, jotta voidaan varmistaa sijoittajansuoja, tasapuolisten, asianmukaisten ja läpinäkyvien markkinoiden toiminta, pääomamarkkinoiden eheys ja vakaus sekä rahaviranomaisen asettamien edellytysten ja rajoitusten noudattaminen. Rahaviranomainen voi antaa huomautuksia tai määrätä sakkoja SFA-lain tai toissijaisen lainsäädännön säännösten rikkomisesta. Rahaviranomainen voi myös erottaa hyväksytyn pörssin tai tunnustetun markkinoiden ylläpitäjän henkilöstön jäsenen 43.1 §:ssä määritellyissä tilanteissa katsoessaan, että tämä on yleisön edun mukaista. Rahaviranomaisella on myös valtuudet peruuttaa hyväksytyn pörssin tai tunnustetun markkinoiden ylläpitäjän toimilupa SFA-lain 14 §:ssä vahvistettujen edellytysten mukaisesti. Lisäksi SFA-lain 15 §:ssä ja 33 §:ssä edellytetään, että hyväksytyt pörssit ja tunnustetut markkinoiden ylläpitäjät varmistavat jäsentensä asianmukaisen sääntelyn ja valvonnan. SFA-lain 16.1.f §:n mukaan hyväksyttyjen pörssien on ilmoitettava rahaviranomaiselle jäsentään koskevista kurinpitotoimista. SFA-laissa säädetään seuraamuksista, jos liiketoiminta- tai listautumissäännöt eivät ole rahaviranomaisen asettamien vaatimusten mukaiset. SFA-lain 46AA §:n mukaan rahaviranomaisella on poikkeustilanteissa valtuudet kehottaa hyväksyttyä pörssiä tai tunnustettua markkinoiden ylläpitäjää toteuttamaan toimia markkinoiden tasapuolisen, asianmukaisen ja läpinäkyvän toiminnan ylläpitämiseksi tai palauttamiseksi, kun se on yleisen edun mukaista tai tarpeen sijoittajien suojaamiseksi
                  
               
                     (11)
                  
                  
                     Näin ollen komissio toteaa, että hyväksyttyjen pörssien ja tunnustettujen markkinoiden ylläpitäjien ylläpitämillä markkinoilla on oltava toimilupa, ja ne ovat jatkuvasti tehokkaan valvonnan ja täytäntöönpanon alaisia.
                  
               
                     (12)
                  
                  
                     Asetuksen (EU) N:o 600/2014 28 artiklan 4 kohdan kolmannessa alakohdassa asetetun toisen edellytyksen mukaan kolmansien maiden kauppapaikoilla täytyy olla selkeät ja avoimet säännöt rahoitusvälineiden ottamisesta kaupankäynnin kohteeksi, mikä takaa sen, että rahoitusvälineillä voidaan käydä kauppaa tasapuolisesti, asianmukaisesti ja tehokkaasti, sekä sen, että ne ovat vapaasti luovutettavissa.
                  
               
                     (13)
                  
                  
                     Hyväksytty pörssi määrittää rahoitusvälineiden kaupankäynnin kohteeksi ottamista koskevat edellytykset listautumissäännöissään. Niissä luokitellaan tuotteet, joilla voidaan käydä kauppaa sen markkinoilla, sekä määritetään listautumisehdot ja säännöt ja säännöt, joilla varmistetaan, että jäsenet voivat täyttää velvoitteensa. SFA-lain 29 §:ssä ja 41 §:ssä säädetään, että ennen tuotteen markkinoille saattamista hyväksyttyjen pörssien ja tunnustettujen markkinoiden ylläpitäjien on ilmoitettava asiasta rahaviranomaiselle. Lisäksi hyväksytyllä pörssillä ja tunnustetulla markkinoiden ylläpitäjällä on velvollisuus varmentaa rahaviranomaiselle, että se on ottanut käyttöön asianmukaiset valvonta- ja hallinnointimenettelyt, joiden avulla voidaan riittävällä tavalla käsitellä tuotteisiin liittyviä keskeisiä riskejä, erityisesti i) tavanomaisesta poikkeavan kaupankäynnin riskiä, jota hintojen voimakas muutos saattaa aiheuttaa; (ii) riskiä siitä, että jotkut henkilöt hankkivat merkittäviä määriä tuotetta, mikä helpottaa kyseisten henkilöiden mahdollisuutta hyötyä markkinoiden manipuloinnista; (iii) riski siitä, että päivittäiset ja lopulliset suoritushinnat joutuvat manipulointikohteiksi; (iv) riski, että tuotteen lopullinen suoritushinta ei lähenny kohde-etuuteensa; v) riski siitä, että fyysisesti toimitettujen tuotteiden kohde-etuutta ei toimiteta turvallisesti, luotettavasti ja oikea-aikaisesti; ja vi) tuotteeseen liittyvät oikeudelliset, toiminnalliset ja maineeseen liittyvät riskit. SFA-lain 45 §:n mukaan rahaviranomaisella on valtuudet toteuttaa toimia, jos hyväksytyt pörssit ja tunnustetut markkinoiden ylläpitäjät eivät noudata asianmukaisia valvonta- ja hallinnointimenettelyjä; rahaviranomainen voi muun muassa korottaa pääomavaatimuksia, vaatia riippumatonta tilintarkastusta tietyille prosesseille ja kieltää uusien tuotteiden listautumisen. SFA-lain 46 §:n mukaan rahaviranomainen voi antaa hyväksytylle pörssille tai tunnustetulle markkinoiden ylläpitäjälle kirjallisen ilmoituksen, jossa kielletään kaupankäynti tuotteilla, jos rahaviranomainen katsoo, että tällaisia rahoitusvälineitä ostavia tai myyviä henkilöitä on suojeltava.
                  
               
                     (14)
                  
                  
                     SFA-lain 15 §:ssä ja 33 §:ssä edellytetään hyväksyttyjen pörssien ja tunnustettujen markkinoiden ylläpitäjien varmistavan, että niiden ylläpitämät markkinat toimivat tasapuolisesti, asianmukaisesti ja läpinäkyvästi riippumatta käytetystä kauppojen toteutusprotokollasta. SFA-lain 15.1.e §:ssä edellytetään, että hyväksytyn pörssin liiketoimintasäännöissä on riittävät määräykset tasapuolisten, asianmukaisten ja läpinäkyvien markkinoiden ylläpitämisestä. Lisäksi muissa markkinoiden sääntelyä ja valvontaa koskevissa ohjeistuksissa (Guidelines on the Regulation of Organised Markets ja Monograph on Objectives and Principles of Financial Sector Oversight in Singapore) tarkennetaan, että läpinäkyvillä markkinoilla kauppaa edeltävät ja kaupan jälkeiset tiedot kaupankäynnistä asetetaan julkisesti saataville jatkuvasti ja reaaliaikaisesti. Rahaviranomainen ei edellytä, että johdannaisten kauppa toteutetaan erityistä protokollaa käyttäen. Käytännössä kuitenkin suuri osa kaupoista toteutetaan ns. tarjouspyyntöprotokollaa käyttäen (request for quote). Sähköiseen tarjouskirjaan perustuvissa kaupankäyntijärjestelmissä edellytetään parhaiden osto- ja myyntitarjousten julkaisemista jatkuvasti, kun taas joissakin muissa kaupankäyntijärjestelmissä (kuten tarjouspyyntöjärjestelmät tai puheyhteyteen perustuvat järjestelmät) hinta- ja volyymitiedot on annettava vaatimukset täyttäville markkinaosapuolille ennen kuin kauppoja voidaan toteuttaa. Monenkeskistä kauppaa edistävät puheyhteydessä toimivat inter-dealer-välittäjät kuuluvat rahaviranomaisen markkinatoimilupajärjestelmän piiriin, ja niiden edellytetään varmistavan, että asianomaisten organisoitujen markkinoiden läpinäkyvyys toteutuu ennen kauppaa. Sen vuoksi kauppaa edeltävät tiedot asetetaan julkisesti saataville, jotta sijoittajat voivat päättää, mitkä liiketoimet ne saattavat toteuttaa ja millä hinnoilla. Kaupan jälkeiset tiedot toteutetuista kaupoista on myös julkaistava tuotteen ominaisuuksien, hinnan ja määrän perusteella. Hyväksyttyjen pörssien ja tunnustettujen markkinoiden ylläpitäjien odotetaan julkistavan annetut hintatarjoukset heti, kun ne ovat toteutettavissa, ja liiketoimea koskevat tiedot olisi julkistettava mahdollisimman pian hintatarjouksen toteuttamisen jälkeen.
                  
               
                     (15)
                  
                  
                     Näin ollen komissio toteaa, että hyväksyttyjen pörssien ja tunnustettujen markkinoiden ylläpitäjien ylläpitämillä markkinoilla on selkeät ja läpinäkyvät säännöt rahoitusvälineiden ottamisesta kaupankäynnin kohteeksi, mikä takaa sen, että rahoitusvälineillä voidaan käydä kauppaa tasapuolisesti, asianmukaisesti ja tehokkaasti, sekä sen, että ne ovat vapaasti luovutettavissa.
                  
               
                     (16)
                  
                  
                     Asetuksen (EU) N:o 600/2014 28 artiklan 4 kohdan kolmannessa alakohdassa säädetyn kolmannen ehdon mukaan rahoitusvälineiden liikkeeseenlaskijoihin täytyy soveltaa säännöllistä ja jatkuvaa tiedottamista koskevia vaatimuksia, joilla varmistetaan korkeatasoinen sijoittajansuoja.
                  
               
                     (17)
                  
                  
                     Liikkeeseenlaskijoiden, jotka haluavat listata arvopapereita tai ottavat vastaan arvopapereita kaupankäynnin kohteiksi markkinoilla, on täytettävä pörssin listautumissääntöjen vaatimukset. Singaporessa sovellettavan listalleottokäsikirjan säännön nro 703 mukaan liikkeeseenlaskijan on annettava kaikki tiedot, jotka ovat tarpeen sen välttämiseksi, että liikkeeseenlaskijan arvopaperille muodostuu vääristyneet markkinat, tai jotka todennäköisesti olennaisesti vaikuttaisivat liikkeeseenlaskijan arvopapereiden hintaan tai arvoon. Lisäksi listalleottokäsikirjan säännöissä nro 707–711 vahvistetaan listautuneiden liikkeeseenlaskijoiden laatimia vuosikertomuksia koskevat vaatimukset. Säännöllistä ja jatkuvaa tiedottamista koskevia vaatimuksia ja tiedonantovelvollisuuksia sovelletaan sellaisten johdannaissopimusten liikkeeseenlaskijoihin, joiden kohde-etuus on arvopaperi. Jos tällainen johdannainen otetaan kaupankäynnin kohteeksi joko hyväksytyssä pörssissä tai tunnustetun markkinoiden ylläpitäjän markkinoilla, sen liikkeeseenlaskijaan sovelletaan asianomaisen yksittäisen pörssin listautumissäännöissä asetettuja raportointivaatimuksia.
                  
               
                     (18)
                  
                  
                     Näin ollen komissio toteaa, että liikkeeseenlaskijoihin, joiden johdannaissopimukset on otettu kaupankäynnin kohteeksi hyväksytyissä pörsseissä tai tunnustetun markkinoiden ylläpitäjän markkinoilla, sovelletaan säännöllistä ja jatkuvaa tiedottamista koskevia vaatimuksia, joilla varmistetaan korkeatasoinen sijoittajansuoja.
                  
               
                     (19)
                  
                  
                     Asetuksen (EU) N:o 600/2014 28 artiklan 4 kohdan kolmannessa alakohdassa säädetyn neljännen ehdon mukaan kolmannen maan lainsäädäntö- ja valvontakehyksellä pitää varmistaa markkinoiden avoimuus ja eheys säännöillä, joilla torjutaan sisäpiirikauppoina ja markkinoiden manipulointina tapahtuvaa markkinoiden väärinkäyttöä.
                  
               
                     (20)
                  
                  
                     Rahaviranomainen on laatinut SFA-lain XII osan (Division 1) mukaisesti kattavan sääntelykehyksen, jolla varmistetaan markkinoiden eheys ja estetään sisäpiirikaupat ja markkinoiden manipulointi arvopapereiden, yhteissijoitusyritysten osuuksien ja johdannaissopimusten osalta. Tässä sääntelykehyksessä kielletään sellaiset käytännöt ja valtuutetaan rahaviranomainen toteuttamaan täytäntöönpanotoimia sellaisia käytäntöjä vastaan, jotka voisivat johtaa markkinoiden toiminnan vääristymiseen; näitä ovat esimerkiksi vilpillinen kaupankäynti ja markkinoiden manipulointi (197 §), väärien hintatietojen antaminen asiakkaalle (bucketing, 201 A §), hintojen manipulointi (201 B §), petollisen tai harhaanjohtavan välineen käyttö (201 §) sekä laittomia kauppoja koskevien tietojen levittäminen (202 §). SFA-lain 218.2 §:ssä ja 219.2 §:ssä kielletään myös sisäpiirikaupat ja sisäpiiritiedon levittäminen. SFA-lain 15 §:ssä ja 33 §:ssä säädetään, että hyväksyttyjen pörssien ja tunnustettujen markkinoiden ylläpitäjien on pidettävä voimassa ja pantava täytäntöön jäsentensä asianmukaista sääntelyä ja valvontaa koskevat liiketoimintasäännöt. Jotta autetaan varmistamaan, että kaupankäyntitoimintoja valvotaan jatkuvasti ja tehokkaasti, hyväksyttyjen pörssien on varmistettava, että kaikkia sovellettavia sääntelyvaatimuksia noudatetaan. Näin ollen niiden odotetaan ottavan käyttöön järjestelmiä, prosesseja ja tarkastuksia, joilla varmistetaan vaatimusten noudattaminen ja ehkäistään väärinkäytökset. Rahaviranomainen tekee säännöllisesti hyväksyttyjen pörssien valvonta- ja täytäntöönpanotoimintoja koskevia tarkastuksia, jotta voidaan varmistaa niiden asianmukaisuus ja tehokkuus kaupankäynnin sääntöjenvastaisuuksien havaitsemisessa. Tunnustettujen markkinoiden ylläpitäjien odotetaan myös ottavan käyttöön prosesseja ja tarkastuksia, joilla voidaan havaita mahdolliset sisäpiirikaupat ja markkinoiden manipulointi.
                  
               
                     (21)
                  
                  
                     Näin ollen komissio toteaa, että hyväksyttyjen pörssien ja tunnustettujen markkinoiden ylläpitäjien Singaporessa ylläpitämiin markkinoihin sovellettavalla sääntelykehyksellä varmistetaan markkinoiden läpinäkyvyys ja eheys säännöillä, joilla torjutaan sisäpiirikauppoina ja markkinoiden manipulointina tapahtuvaa markkinoiden väärinkäyttöä.
                  
               
                     (22)
                  
                  
                     Tämän perusteella voidaan katsoa, että Singaporessa sovellettavalla sääntely- ja valvontakehyksellä voidaan varmistaa, että hyväksytyt pörssit ja tunnustetut markkinoiden ylläpitäjät noudattavat oikeudellisesti sitovia vaatimuksia, jotka vastaavat unionin kauppapaikoille asetettuja, direktiivistä 2014/65/EU, asetuksesta (EU) N:o 596/2014 ja asetuksesta (EU) N:o 600/2014 johtuvia vaatimuksia ja jotka pannaan täytäntöön ja joita valvotaan tehokkaasti Singaporessa.
                  
               
                     (23)
                  
                  
                     Asetuksen (EU) N:o 600/2014 28 artiklan 1 kohdan d alakohdan mukaan tiettyjä johdannaisliiketoimia voidaan toteuttaa unioniin sijoittautuneita kauppapaikkoja vastaavaksi tunnustetussa kolmannen maan kauppapaikassa edellyttäen, että kyseinen kolmas maa tarjoaa tehokkaan vastaavan järjestelmän sellaisten kauppapaikkojen tunnustamiseksi, joille on annettu direktiivin 2014/65/EU mukaisesti lupa ottaa johdannaisia kaupankäynnin kohteeksi tai käydä kauppaa johdannaisilla, joiden on ilmoitettu kuuluvan kaupankäyntivelvollisuuden piiriin kyseisessä kolmannessa maassa ilman yksinoikeutta.
                  
               
                     (24)
                  
                  
                     SFA-lain VIC osassa rahaviranomainen valtuutetaan käynnistämään kaupankäyntivelvollisuus edellyttämällä, että määrätyt kriteerit täyttävillä nimetyillä johdannaissopimuksilla on käytävä kauppaa hyväksytyn pörssin tai tunnustetun markkinoiden ylläpitäjän ylläpitämillä markkinoilla taikka muussa rahaviranomaisen nimeämässä järjestelmässä. SFA-lain VIC-osassa (129.J.1 §), luettuna yhdessä 129N §:n kanssa, rahaviranomainen valtuutetaan määrittämään säännöksillä kaikki kauppapaikat, joiden katsotaan pystyvän noudattamaan kaupankäyntivelvollisuutta ja jotka ovat kansallisten toimivaltaisten viranomaisten sääntelyn piirissä unionissa.
                  
               
                     (25)
                  
                  
                     Yhteiset lähestymistavat esitetään rahoitusvakaudesta, rahoituspalveluista ja pääomamarkkinaunionista vastaavan Euroopan komission varapuheenjohtajan, Singaporen varapääministerin ja Singaporen rahaviranomaisen puheenjohtajan yhteisessä julkilausumassa. Komissio on tämän päätöksen hyväksymistä varten arvioinut hyväksyttyihin pörsseihin ja tunnustettuihin markkinoiden ylläpitäjiin sovellettavaa oikeudellista ja valvontakehystä. Samaan aikaan Singaporen rahaviranomainen on arvioinut sitä, sovelletaanko unionin kauppapaikkoihin sääntely- ja valvontakehyksiä, jotka ovat verrattavissa Singaporen kauppapaikkoihin sovellettavaan SFA-lain mukaiseen oikeudelliseen ja valvontakehykseen. Kyseisen arvioinnin tuloksena rahaviranomainen vapauttaa unionin kauppapaikat, jotka komissio on ilmoittanut SFA-lain 7.6 §:n mukaisesti, velvollisuudesta rekisteröityä tunnustetuiksi markkinoiden ylläpitäjiksi. Rahaviranomainen voi tarkastella säännöllisesti unionin kauppapaikkoihin sovellettavia oikeudellisia ja valvontajärjestelyjä. Se aikoo antaa komission yksiköille asianmukaisen ennakkoilmoituksen tällaisesta tarkastelusta ja mahdollisuuden esittää huomautuksia tapauksissa, joissa tarkastelun perusteella aiotaan muuttaa SFA-lain 7.6 §:n mukaisen vapautuksen soveltamisalaa. Tätä päätöstä, rahaviranomaisen antamia säädöksiä ja rahaviranomaisen kyseisten säädösten nojalla antamia säännöksiä täydennetään yhteistyöjärjestelyillä, joiden tarkoituksena on varmistaa toimiva tietojenvaihto ja valvontatoimien koordinointi tunnustettujen unionin kauppapaikkojen toimilupien myöntämisestä ja valvonnasta vastaavien kansallisten toimivaltaisten viranomaisten sekä rahaviranomaisen välillä.
                  
               
                     (26)
                  
                  
                     Näin ollen komissio toteaa, että Singaporen lainsäädäntö- ja valvontakehys tarjoaa tehokkaan vastaavan järjestelmän sellaisten kauppapaikkojen tunnustamiseksi, joille on annettu direktiivin 2014/65/EU mukaisesti lupa ottaa johdannaisia kaupankäynnin kohteeksi tai käydä kauppaa johdannaisilla, joiden on ilmoitettu kuuluvan Singaporessa kaupankäyntivaltuutuksen piiriin ilman yksinoikeutta.
                  
               
                     (27)
                  
                  
                     Tällä päätöksellä määritetään Singaporessa toimiluvan saaneiden hyväksyttyjen pörssien ja tunnustettujen markkinoiden ylläpitäjien hyväksyttävyys, jotta unioniin sijoittautuneet finanssialan vastapuolet ja finanssialan ulkopuoliset vastapuolet voivat noudattaa kaupankäyntivelvollisuuttaan, kun ne käyvät kauppaa johdannaisilla kolmannen maan kauppapaikassa. Tämä päätös ei näin ollen vaikuta unioniin sijoittautuneiden finanssialan vastapuolten ja finanssialan ulkopuolisten vastapuolten mahdollisuuksiin käydä kolmannen maan kauppapaikassa kauppaa johdannaisilla, jotka eivät kuulu kaupankäyntivelvollisuuden piiriin.
                  
               
                     (28)
                  
                  
                     Tämä päätös perustuu oikeudellisesti sitoviin vaatimuksiin, joita Singaporessa sovelletaan hyväksyttyihin pörsseihin ja tunnustettuihin markkinoiden ylläpitäjiin tämän päätöksen hyväksymisajankohtana. Komissio seuraa jatkossa tunnustettuihin kauppapaikkoihin sovellettavien oikeudellisten ja valvontajärjestelyjen kehitystä, kolmansien maiden viranomaisten toteuttamaa tällaisten järjestelyjen täytäntöönpanoa, valvontayhteistyön toimivuutta, markkinoiden kehitystä ja niiden ehtojen täyttymistä, joiden perusteella tämä päätös on annettu.
                  
               
                     (29)
                  
                  
                     Komission olisi tarkasteltava vähintään joka kolmas vuosi perusteita, joiden nojalla tämä päätös on annettu, mukaan lukien oikeudelliset ja valvontajärjestelyt, joita sovelletaan Singaporessa markkinoihin, joita ylläpitävät siellä toimiluvan saaneet hyväksytyt pörssit tai tunnustetut markkinoiden ylläpitäjät. Kyseinen säännöllinen tarkastelu ei rajoita komission toimivaltaa toteuttaa erityinen tarkastelu milloin tahansa, jos komission on tilanteen kehityksen perusteella tarpeen arvioida uudelleen tällä päätöksellä tehtyä vastaavuuden määrittelyä. Säännöllisen tai erityisen tarkastelun tulosten perusteella komissio voi päättää muuttaa tätä päätöstä tai kumota sen milloin tahansa, erityisesti jos tilanteen kehitys vaikuttaa edellytyksiin, joiden perusteella tämä päätös tehdään.
                  
               
                     (30)
                  
                  
                     Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Asetuksen (EU) N:o 600/2014 28 artiklan 1 kohdan d alakohdan soveltamiseksi vahvistetaan, että Singaporen oikeudellisella ja valvontakehyksellä varmistetaan se, että tämän päätöksen liitteessä luetellut hyväksytyt pörssit ja tunnustetut markkinoiden ylläpitäjät noudattavat oikeudellisesti sitovia vaatimuksia, jotka vastaavat asetuksen (EU) N:o 600/2014 28 artiklan 1 kohdan a, b tai c alakohdassa tarkoitetuille kauppapaikoille asetettuja, kyseisestä asetuksesta, direktiivistä 2014/65/EU ja asetuksesta (EU) N:o 596/2014 johtuvia vaatimuksia ja jotka pannaan täytäntöön ja joita valvotaan tehokkaasti Singaporessa.
         
         
            2 artikla
            Komissio tarkastelee 1 artiklan nojalla annetun vahvistuksen perusteita viimeistään kolmen vuoden kuluttua tämän päätöksen voimaantulosta ja sen jälkeen viimeistään joka kolmas vuosi kunkin edellisen tarkastelun jälkeen tämän artiklan mukaisesti.
         
         
            3 artikla
            Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 1 päivänä huhtikuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 173, 12.6.2014, s. 84.
         
            (2)  Euroopan parlamentin ja neuvoston asetus (EU) N:o 648/2012, annettu 4 päivänä heinäkuuta 2012, OTC-johdannaisista, keskusvastapuolista ja kauppatietorekistereistä (EUVL L 201, 27.7.2012, s. 1).
         
            (3)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).
         
            (4)  Euroopan parlamentin ja neuvoston asetus (EU) N:o 596/2014, annettu 16 päivänä huhtikuuta 2014, markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta (EUVL L 173, 12.6.2014, s. 1).
      
      
         
            LIITE
            Singaporen rahaviranomaisen hyväksymät ja direktiivissä 2014/65/EU määriteltyjä kauppapaikkoja vastaaviksi katsottavat hyväksytyt pörssit:
            
                        1)
                     
                     
                        Asia Pacific Exchange Pte Ltd
                     
                  
                        2)
                     
                     
                        ICE Futures Singapore Pte Ltd
                     
                  
                        3)
                     
                     
                        Singapore Exchange Derivatives Trading Limited
                     
                  Singaporen rahaviranomaisen hyväksymät ja direktiivissä 2014/65/EU määriteltyjä kauppapaikkoja vastaaviksi katsottavat tunnustetut markkinoiden ylläpitäjät:
            
                        1)
                     
                     
                        Cleartrade Exchange Pte Ltd
                     
                  
                        2)
                     
                     
                        Tradition Singapore Pte Ltd